Y Dirprwy Brif Swyddog Gweithredu – Disgrifiad Swydd

1. Diben y Swydd

Mae’r Dirprwy Brif Swyddog Gweithredu’n arweinydd allweddol yn y sefydliad, gan roi cyfeiriad strategol a rheoli gweithrediadau i sicrhau bod Prifysgol Caerdydd yn darparu gwasanaethau proffesiynol integredig o safon drwy gydol y cylch oes academaidd a chylch oes y myfyriwr. 

Byddwch yn ymuno â ni ar adeg gyffrous wrth i ni weithio i drawsnewid y ffordd yr ydym yn darparu gwasanaethau i fyfyrwyr, gan weithredu hybiau myfyrwyr ac yn gwella gwasanaethau drwy drawsnewid digidol a chorfforol.

Bydd y Dirprwy Brif Swyddog Gweithredu’n adrodd i’r Prif Swyddog Gweithredu ac yn bwrw ymlaen â’r gwaith o drawsnewid a gwella’n barhaus y ffordd y mae’r gwasanaethau’n cael eu darparu, gan ymgorffori diwylliant o gynwysoldeb, ystwythder a rhagoriaeth sy’n canolbwyntio ar gyflawni’n effeithiol, gweithio ar y cyd, grymuso’r staff a’r myfyrwyr a bod yn uchelgeisiol. 

Bydd deiliad y swydd yn hyrwyddo arferion gweithredol blaenllaw yn y sector, yn goruchwylio timau amlddisgyblaethol mawr ac yn sicrhau bod uchelgeisiau’r Brifysgol o ran integreiddio gwasanaethau, trawsnewid digidol ac ymgysylltu â rhanddeiliaid yn cael eu cyflawni. Bydd y Dirprwy Brif Swyddog Gweithredu’n dirprwyo ar ran y Prif Swyddog Gweithredu yn ôl yr angen ac yn cyfrannu’n uniongyrchol at waith cynllunio strategol, rheoli risg a llywodraethu ym mhob rhan o’r Brifysgol, gan gefnogi ymrwymiad Prifysgol Caerdydd i fod yn sefydliad cynaliadwy a chysylltiedig sy’n canolbwyntio ar y myfyrwyr. Bydd hefyd yn adrodd i’r Rhag Is-ganghellor Addysg a Phrofiad Myfyrwyr mewn perthynas â chefnogi a llywodraethu addysg.

Bydd y Dirprwy Brif Swyddog Gweithredu’n gyfrifol am arwain y timau canlynol, gan sicrhau proses bontio ddiogel a llyfn wedi’i chefnogi i’r trefniadau strwythurol a gweithredol newydd yn rhan o’r gwaith o drawsnewid y Gwasanaethau Proffesiynol:

· Profiad y Myfyrwyr
· Gweithrediadau Addysg
· Cyfarwyddwyr Gweithrediadau’r Colegau
· Cefnogi Addysg
· Llywodraethu Addysg

2. Dyletswyddau a Chyfrifoldebau

Arwain a Rheoli
· Arwain, ysgogi a datblygu timau mawr ac amrywiol ym mhob rhan o’r Gwasanaethau Proffesiynol, gan ddarparu gwasanaethau cefnogi myfyrwyr ac addysg ledled y Brifysgol a meithrin diwylliant cynhwysol o welliant parhaus, cydweithrediad a ffocws ar y cwsmer.
· Rheoli uwch-arweinwyr yn uniongyrchol a sicrhau bod y staff wedi’u halinio ac yn datblygu’n broffesiynol yn rhan o’r model gwasanaeth integredig newydd, gan gynnwys yn y Colegau a’r Hybiau.
· Hyrwyddo cydraddoldeb, amrywiaeth a chynhwysiant yn rhan o holl weithgareddau gweithredol y Brifysgol, gan sicrhau bod modd i bob myfyriwr ac aelod o’r staff wireddu ei lawn botensial.
· Dirprwyo ar ran y Prif Swyddog Gweithredu, gan ysgwyddo dyletswyddau statudol a gweithredol yn ôl yr angen.

Strategaeth, Gwaith Cynllunio a Risg
· Gweithredu a bwrw ymlaen â mentrau strategol sy’n cefnogi cenhadaeth a rhaglen drawsnewid y Brifysgol, gan sicrhau bod cynlluniau gweithredol yn cyd-fynd â blaenoriaethau sefydliadol ac arfer gorau yn y sector.
· Goruchwylio’r broses dyrannu adnoddau a’r broses cynllunio ariannol, gan sicrhau gwerth am arian a chefnogi cynaliadwyedd ariannol.
· Arwain prosesau rheoli risg a mynd i’r afael â risgiau a chyfleoedd sy’n dod i’r amlwg mewn ffordd ragweithiol.
· Monitro a gwerthuso perfformiad ar sail meincnodau a mesurau llwyddiant sefydliadol allweddol, gan ysgogi gwelliant parhaus.

Darparu Gwasanaethau
· Sicrhau bod gwasanaethau proffesiynol o safon sy’n canolbwyntio ar y cwsmer (e.e. derbyn myfyrwyr, cefnogi myfyrwyr, y Gofrestrfa Academaidd, y llyfrgelloedd, a lles) yn cael eu darparu drwy gydol y cylch oes academaidd a chylch oes y myfyriwr.
· Hyrwyddo ailgynllunio prosesau, trawsnewid digidol ac integreiddio gwasanaethau i wella effeithlonrwydd, hygyrchedd ac ymatebolrwydd ar gyfer y myfyrwyr a’r staff.
· Goruchwylio’r systemau busnes sy’n cefnogi’r gwaith o reoli achosion a chofnodion myfyrwyr, gan sicrhau datganiadau statudol a dulliau rheoli data cadarn.
· Ymgorffori methodolegau gwelliant parhaus a sicrhau bod pob maes gwasanaeth yn mabwysiadu arfer gorau

Dyletswyddau Allweddol Eraill
· Gweithio mewn partneriaeth ar gydymffurfiaeth statudol a rheoleiddiol mewn meysydd sy’n cynnwys recriwtio a derbyn myfyrwyr (yr Awdurdod Cystadleuaeth a Marchnadoedd (CMA), Fisâu a Mewnfudo y DU (UKVI), diogelu, cyrff proffesiynol, statudol a rheoleiddio), sicrhau ansawdd (yr Asiantaeth Sicrhau Ansawdd ar gyfer Addysg Uwch (QAA)), cyflawniad myfyrwyr, asesu myfyrwyr a rheoli data (yr Awdurdod Safonau Addysg Uwch (HESA), Ystadegau Cynnar Myfyrwyr Addysg Uwch (HESES), Cyngor Cyllido Addysg Uwch Cymru (CCAUC)).
· Bod yn berchennog systemau busnes ar gyfer systemau allweddol y Brifysgol, gan gynnig ystadegau, dadansoddiadau a datganiadau statudol amserol.
· Rheoli ymateb y sefydliad i ddigwyddiadau sy’n effeithio ar y myfyrwyr a’r staff a bod yn awdurdod dirprwyedig pan fydd materion disgyblu difrifol yn codi.
· Cefnogi’r gwaith o ddatblygu modelau gwasanaeth newydd a’u rhoi ar waith.

Dyletswyddau Cyffredinol
· Sefydlu a chynnal cysylltiadau effeithiol â rhanddeiliaid mewnol ac allanol, gan gynnwys uwch-arweinwyr academaidd, arweinwyr swyddogaethau’r Gwasanaethau Proffesiynol, Undeb y Myfyrwyr, asiantaethau’r llywodraeth a phartneriaid allanol.
· Cyfrannu at y gwaith o lywodraethu’r Brifysgol, gan gynrychioli’r Brifysgol ar bwyllgorau, ar weithgorau ac mewn cyrff allanol yn ôl yr angen
· Hyrwyddo a chefnogi lles y staff a’r myfyrwyr, gan sicrhau amgylchedd gwaith cadarnhaol a chynhyrchiol.
· Dangos gwerthoedd Prifysgol Caerdydd a’i hymrwymiad i gynhwysiant, cydweithrediad a rhagoriaeth.

3. Manyleb yr Unigolyn

Meini Prawf Hanfodol
· Profiad sylweddol o fod yn uwch-arweinydd mewn sefydliad mawr a chymhleth, ynghyd â hanes o arwain timau amlddisgyblaethol.
· Llwyddiant amlwg ym meysydd cynllunio strategol, rheoli newid a thrawsnewid gwasanaethau mewn amgylchedd sy’n canolbwyntio ar y cwsmer.
· Sgiliau ariannol cryf, ynghyd â phrofiad o ddyrannu adnoddau, rheoli cyllidebau a sicrhau gwerth am arian.
· Gallu diamheuol i weithio ym meysydd rheoli risg, cydymffurfio a llywodraethu, gan gynnwys ysgwyddo dyletswyddau statudol a rheoleiddiol.
· Sgiliau cyfathrebu, sgiliau rhyngbersonol a sgiliau rheoli rhanddeiliaid gwych, ynghyd â’r gallu i ysbrydoli a dylanwadu ar bobl ar bob lefel.
· Ymrwymiad i gydraddoldeb, amrywiaeth a chynhwysiant, ynghyd â phrofiad o ymgorffori’r egwyddorion hyn yn niwylliant y sefydliad a’r ffordd y mae’n darparu gwasanaethau.
· Dealltwriaeth o’r heriau, y tueddiadau ac arfer gorau yn y sector addysg uwch
· Gradd, neu addysg ar lefel gyfatebol.

Meini Prawf Dymunol
· Profiad o weithio ym maes addysg uwch, yn ddelfrydol yn y DU.
· Cymwysterau ôl-raddedig neu broffesiynol ym maes rheoli, rheoli prosiectau neu reoli rhaglenni.
· Profiad o arwain gwaith trawsnewid digidol a mentrau gwella prosesau.

